To skadet i eksplosjon i trailer
- Nå har vi slukket brannen og er i ferd med å behandle de skadede, sier Leif Linde, vakthavende i Bergen brannvesen til VG Nett. Han betegner en av de skadede som hardere skadet, men kan ikke si noe konkret om tilstanden enda. De to skal ha arbeidet i nærheten da eksplosjonen gikk av. De to skadede ble sendt til Haukeland sykehus med brannskader, men skadeomfanget er ikke kjent. Linde forteller at sjåføren var snartenkt i det han kjørte traileren til et åpent område da han så at det brant for å hindre spredning. - Sjåføren kjørte bilen bort da han så at containeren på hengeren tok fyr, slik at det ikke skulle spre seg til bygningene rundt. Dette var snartenkt, sier Linde. Brannen oppsto under lasting av det eksplosive råstoffet polytylen, som brukes for å produsere isopor, opplyser politiet. - Dette inneholder en gass som heter petan og kan være eksplosiv, sier Linde. Brannvesenet fikk kontroll på brannen kort tid etter de kom til stedet. De fikk melding om brannen 07.30 fredag morgen. - Da vi kom frem til stedet ble brannen slukket i løpet av fem minutter. Det er kun containeren som er ødelagt, sier Linde.
En trailer eksploderte under lasting av brannfarlig materiale i Mathopen i Hordaland. To personer er skadet.